Diversos estudis mostren com les mans actuen de vector en la transmissió d'infeccions, o bé contaminant les superfícies que amb posterioritat tocaran els mateixos malalts, o bé en contactar amb superfícies o objectes contaminats i tocar després els malalts sense haver fet una higiene prèvia.
L'acció per evitar que les mans actuïn com a vector sobre la qual hi ha més proves científiques, i que es recomana amb més freqüència, és la fricció de les mans amb preparats alcohòlics abans i després del contacte directe amb els pacients.
Tant l'Organització Mundial de la Salut (OMS) com els Centers for Diseases Control and Prevention (CDC) concedeixen a aquesta acció un grau d'evidència científica màxim (IA).
Per aconseguir la millora en l'adhesió d'aquest procediment, l'OMS proposa que s'engeguin campanyes ben organitzades en les quals mitjançant un abordatge multimodal es formi els treballadors sanitaris, se'ls informi, se'ls ho recordi, se'ls avaluï, se'ls observi, se'ls impliqui, etc. I no només cal fer-ho amb els treballadors sanitaris, sinó també amb els polítics, els gestors, els líders del sistema sanitari, i amb les associacions de malalts i la ciutadania, que d'una forma o una altra poden influir en el compliment d'aquest procediment.
5 de maig de 2020, Dia Mundial d'Higiene de Mans
Professionals de la Infermeria i la llevadoria, l'atenció neta està a les vostres mans!
Des de l'any 2009 l'OMS impulsa el Dia Mundial de la Higiene de mans.
L'atenció neta, incloent-hi les millors pràctiques en matèria d'higiene de mans, i la funció cabdal que tenen els professionals de la infermeria i la llevadoria per aconseguir-ho, és l'objectiu principal de la campanya del 5 de maig d'aquest any.
La idea és unir esforços amb l' Any dels Professionals de la Infermeria i la Llevadoria que l'OMS ha declarat per al 2020, i reconèixer la seva contribució decisiva a l'enfortiment de la qualitat dels sistemes sanitaris.
Instem a tots els professionals de la salut i altres grups clau que s'uneixin a reconèixer la tasca d'infermers i llevadors i a empoderar-los per salvaguardar la seguretat dels pacients i les seves famílies i d'altres professionals mitjançant la prevenció de les infeccions relacionades amb l'assistència sanitària.
Crides a l'acció per al 5 de maig de 2020:
Aquest any 2020 la pandèmia de la COVID-19 ha permès visibilitzar i expandir que la pràctica de la higiene de mans és una de les mesures més eficaces en el control i prevenció de les infeccions.
El programa d'higiene de mans del Departament de Salut ha divulgat les mesures per millorar aquesta bona pràctica assistencial per contribuir a la prevenció de la transmissió del coronavirus SARS-CoV-2.
El Departament de Salut, afegint-se a l'OMS, celebra aquest 5 de maig de 2020 amb el reconeixement de la tasca tan important que desenvolupen tots els professionals sanitaris i no sanitaris en l'atenció prestada als malalts per la COVID-19 i en la prevenció de la transmissió del coronavirus.
El programa d'higiene de mans, vol aprofitar aquest esdeveniment, perquè la pràctica de la higiene de mans es mantingui en el temps i es prioritzi en tots els centres assistencials, sanitaris i socials com a objectiu fonamental de la qualitat en les cures diàries i per a la prevenció de les infeccions i la disseminació de bacteris multiresistents.
Esperem que aquest 5 de maig contribueixi que perduri l'adherència a la higiene de mans entre els professionals i que la ciutadania es conscienciï que el rentat freqüent de les mans ajuda a prevenir la transmissió de les infeccions.